יצחק לקס

יצחק לקס (נולד ב-21 ביולי 1965) הוא איש עסקים ישראלי. כיהן עד יולי 2017 כיושב ראש מועצת המנהלים של חברת עמידר, החברה הלאומית לשיכון בישראל. כיום (2018) מכהן כיו"ר כפר המכבייה וכמנכ"ל קבוצת אלדד פרי. לפני כן כיהן בתפקידי ניהול בכירים בחברות פרטיות וציבוריות. מרצה במוסדות אקדמיים.

לימודים וצבא

למד בישיבת בני עקיבא נתיב מאיר (1979–1983). את שירות הצבאי (1984–1988) עשה במסגרת ישיבת ההסדר "הר עציון" שבאלון שבות. שירת בשריון בחטיבה 401 בגדוד 46. סיים קורס מפקדי טנקים וקורס קצינים.

אקדמיה

ב-1988 החל לימודי היסטוריה ופילוסופיה באוניברסיטה הפתוחה ולימודים לתעודת הוראה, אותם סיים בדרגת מורה מוסמך בכיר.
בין השנים 1988–1991 למד משפטים באוניברסיטת בר-אילן. ב-2006 סיים את לימודיו לתואר שני במנהל עסקים באוניברסיטת בר-אילן. ב-2011 קיבל תואר שלישי בכלכלה מהאוניברסיטה הבינלאומית לעסקים ומשפטים (תוארי אוניברסיטה זו אינם מוכרים בישראל, והיא נחשבת כבית חרושת לתארים). לימד כמורה מן החוץ לתלמידי תואר ראשון ושני במחלקה לניהול באוניברסיטת בר-אילן.

פעילות משפטית

ב-1993 הוסמך כעו"ד וכחבר בלשכת עורכי הדין בישראל. בין השנים 1995–2002 היה שותף במשרד עו"ד מי-זהב – לקס אשר עסק בעיקר בתחום האזרחי-מסחרי. לקס הוא בעל תעודת מגשר, חבר במוסד לבוררות של לשכת עורכי הדין בישראל ודיין בבית הדין המשמעתי הארצי.

מנהל, דירקטור ואיש עסקים

לקס כיהן ומכהן בתפקידי ניהול בכירים בתחומים מגוונים.
ביטוח ושוק ההון
מ-2002 ועד 2005 כיהן כמנהל מחלקת תביעות-חבויות במנורה מבטחים חברה לביטוח. בין השנים 2007–2010 כיהן כדירקטור וכיו"ר "קרן הגמלאות של לשכת עורכי הדין בישראל". בין השנים 2014 - 2017, כיהן כחבר בוועדה המייעצת לפטורים ומיזוגים לממונה על ההגבלים העסקיים.
ביולי 2015 מונה כדירקטור באילון אחזקות בע"מ המחזיקה באיילון חברה לביטוח ובחברת הגמל והפנסיה, ובינואר 2016 מונה ליו"ר איילון אחזקות עד לאוקטובר 2016.
בריאות
משנת 2002 ועד שנת 2014 כיהן לקס כיו"ר קרן מכבי שרותי בריאות אשר מחזיקה תחתיה שורה של חברות שכולן עוסקות בתחומי הבריאות השונים. בין יתר החברות תחת קרן מכבי כלולות "מכבי טבעי – רשת הרפואה המשלימה" בה כיהן לקס כיו"ר, "מכבי אחזקות" בה כיהן כדירקטור, רשת הדיור המוגן "בית בלב" ו"מכבידנט בע"מ" - רשת מרפאות שיניים בעלת כ–50 סניפים. לקס כיהן כיו"ר "מכבידנט" בין השנים 2004–2015.
מ-2010 ועד 2016 כיהן לקס כשותף-מייסד בקרן "נבט ביומדיקל השקעות בע"מ", ובאותן שנים, כיהן כדח"צ ויו"ר ועדת הביקורת ב"אי.טי. ויו מדיקל בע"מ" – חברה ציבורית העוסקת בתחום מכשור רפואי. בנוסף לכך, הוא פועל באמצעות חברה בבעלותו במדינות שונות בעולם ובמיזמים רפואיים בתחומי הבריאות.
נדל"ן ומלונאות
כיהן בחברות ציבוריות המתמחות בתחום הנדל"ן המניב בארץ ובעולם: כדח"צ ויו"ר ועדת ביקורת ב"יולי שוקי הון בע"מ"- חברה ציבורית שהתמחתה בעיקר בתחום הקניונים בארצות הברית. כיהן במשך 9 שנים (2015-2006) כדח"צ ויו"ר ועדת ביקורת ב"ליברטי פרופרטיס בע"מ" – חברה ציבורית המתמחה בתחום הנדל"ן המניב בעיקר בארץ. מאז שנת 2014, מכהן כחבר דירקטוריון, ומאז שנת 2018, כיו"ר כפר המכביה המחזיקה תחתיה את מלון כפר המכבייה, את מרכז הכנסים ואת הקאנטרי קלאב.
בשנים 2014-‏2017 כיהן כיו"ר עמידר.
בשנת 2018 מונה למנכ"ל קבוצת אלדד פרי, המתמחה בתכנון פרויקטים ובבנייה למגורים ולמסחר, באמצעות חברת הבת, פרי נדל"ן.
אנרגיה ותעשייה
משנת 2011 ועד שנת 2014 כיהן כדח"צ ויו"ר ועדת הביקורת בחברת החשמל.
בין השנים 2005–2007 שימש יו"ר כים ניר שרותי תעופה בע"מ", ובין השנים 2010–2013 כיהן כדח"צ וחבר ועדת הביקורת ב"אורדע פרינט תעשיות בע"מ".
אקדמיה וחינוך
בין השנים 2005–2007 כיהן כמנכ"ל מכללת שערי משפט, ולאחר מכן עד שנת 2010 כיהן כמנכ"ל "מרכז שלם" בירושלים. בין השנים 2001 ועד 2011 כיהן כחבר ויו"ר הוועד המנהל של מדרשת נשמת - בית מדרש לבנות בירושלים. כיום הוא חבר בחבר הנאמנים של המרכז האקדמי לב.
בין השנים 2011–2015 כיהן כיו"ר "מרכז וייץ – החברה לפיתוח אזורי" הפועלת בשיתוף פעולה עם משרד החוץ ביצירת שיתוף פעולה בינ"ל עם מדינות מתפתחות בעולם. הוא מכהן משנת 2010 כדירקטור בפרויקט מסע - לעידוד תוכניות ארוכות בישראל לצעירי העם היהודי".

פעילות ציבורית

לקס מכהן במספר עמותות וגופים ציבוריים. משנת 2014 ואילך הוא מכהן כחבר חבר הנאמנים של הסוכנות היהודית (עד 2017) ומאז מכהן כחבר ועדת כספים, וועדת מאזן. חבר הנהלת גשר מפעלים חינוכיים המקרבת בין דתיים לשאינם דתיים, כל זאת מתוך הכרה בחשיבות יצירת גשר לסובלנות ובהעמקת הקשר והזיקה לזהות היהודית-ישראלית.
בין השנים 2005–2010 כיהן כיו"ר ועדת הביקורת של "דורות ההמשך" שע"י "יד ושם" ומשנת 2014 הוא חבר הנהלת בית העדות למורשת הציונות הדתית וזיכרון השואה.
בשנת 2018 מונה ליו"ר קרן להתחדשות קהילות בישראל, המאגדת תחתיה כ–70 גרעינים משימתיים – תורניים הפועלים בכל רחבי הארץ, בעיקר בפריפריה בתחומים חברתיים, קהילתיים וחינוכיים.
חבר ועדות
כיהן כחבר בוועדת העיזבונות הציבורית של מדינת ישראל בין השנים 2011–2016,
בשנת 2013 כיהן כיו"ר ועדת השיפוט של פרס שרת הקליטה לקליטת העלייה לעולים יוצרים ע"ש יורי שטרן.

עמידר

במשך כשלוש שנים, בין אוקטובר 2014 ליולי 2017, שימש לקס יו"ר מועצת המנהלים של חברת עמידר, החברה הלאומית לשיכון בישראל.
בכהונתו מותגה החברה כ'עמידר החדשה' ומוזגה עם חברת 'פרזות ירושלים'. לקס גיבש דירקטוריון עסקי ופעל להחלפת מרבית ההנהלה הוותיקה בהנהלה חדשה, לרבות המנכ"ל. בזמנו נחתם הסכם קיבוצי חדש והסכם פרישה מרצון של 120 עובדים. כמו כן, עברה עמידר מהפסדים לרווחיות של 77 מיליוני ש"ח בשנת 2016.
 כיו"ר, לקס התנגד נחרצות להמשך מכירת דירות לזכאי הדיור הציבורי, והוביל להפיכת עמידר לחברה יזמית בתחום ההתחדשות העירונית, בפרויקטי תמ"א 38 ופינוי בינוי. במסגרת זו נחתם הסכם עם משרד השיכון לקידום פרויקטים של התחדשות עירונית בהיקף נרחב.
לקס יזם, יחד עם דירקטוריון החברה, מהלך משותף למשרד האוצר להנפקת אגרות חוב בשווי שניים וחצי מיליארד ש"ח שיופנו לרכישת דירות לדיור הציבורי. מהלך זה נבלם על ידי שר הבינוי יואב גלנט שביקש לקדם מהלך כזה באמצעות משרדו. עם סיום כהונתו של לקס כיו"ר החברה, הכריז גלנט על פרויקט האג"חים, בו עמידר קיבלה דירוג מקסימלי של 'טריפל A'.
במאי 2018 פרסם מבקר המדינה בדו"ח השנתי שלו ביקורת על תפקוד חברת עמידר וניהולה ועל התנהלות יו"ר עמידר יצחק לקס. עיקר הממצאים היה "מינוי מכרים ומקורבים של בעלי תפקידים בכירים; ליקויים בהליכי קידום עובדים במשרות אימון ובמינויי בכירים; יו"ר עמידר עו"ד יצחק לקס, שהועסק בחצי משרה, עסק בכ-15 תפקידים נוספים, ובניגוד לנדרש לא נקבעה מתכונת דיווח לגבי הקדשת זמנו לענייני החברה. על אף איסור מפורש עשה שימוש במתקני החברה ובמשאביה לצורך עיסוקים אחרים; התקשרויות בלי מכרזים או בניגוד לחוק חובת המכרזים. שימוש לקוי במשאבים: עמידר ומשרד הבינוי מימנו כתבה בתוכנית טלוויזיה על שיקום שכונות, אלא שבניגוד להוראות התראיינו בה שר הבינוי יואב גלנט ורעייתו, בעיקר על חייהם האישיים."